Veiligheidswag buite Durban-bakkery vermoor | Maroela Media
Veiligheidswag buite Durban-bakkery vermoor
'n Veiligheidswag is Dinsdagaand tydens 'n aanval buite 'n boetiek-bakkery in Morningside, Durban, oorlede.
Garrith Jamieson, woordvoerder van Rescue Care, het aan News24 gesê paramedici is ontbied na 'n noodgeval by die Continental Bakery. "'n Veiligheidswag is herhaaldelik met 'n mes gesteek en hy het aan sy beserings beswyk voor paramedici by die toneel opgedaag het," het Jamieson gesê. Die man is in sy bors en rug gesteek. "Hy is binne enkele minute oorlede. Hy is op die toneel dood verklaar."
'n Bron van die polisie, wat anoniem wou bly omdat hy nie gemagtig is om met die media te praat nie, het gesê 'n verdagte is geïdentifiseer. "Ons ondersoek het reeds begin en ons het 'n goeie idee wie die verdagte is. Ons is vol vertroue dat die persoon binnekort in hegtenis geneem sal word. Ons is seker dat dit nie 'n poging tot roof was nie."